Åsmund Skard

Åsmund Skard (født 1. desember 1939) er en norsk arkitekt og kunsthåndverker. Han har vært teaterarkitekt og bidratt til rehabilitering av flere offentlige bygninger. Han har mottatt flere utmerkelser for sitt arbeid. I tillegg har Skard vært virksom som kunsthåndverker og laget et antall staskniver og en meditasjons-skammel i tre.

Familie
Han er sønn av professor Sigmund Skard og psykologen Åse Gruda Skard, tvillingbror av politikeren Halvdan Skard og bror av psykologene Målfrid Grude Flekkøy, Torild Skard og Anne Skard.

Arbeid
Etter eksamen artium tok Åsmund Skard utdanning som sivilarkitekt ved NTH (NTNU) og avla diplomeksamen i 1965. I 1967 vant han arkitektkonkurransen om Ibsenhuset i Skien sammen med arkitekt Ole Fredrik Stoveland. I 1972 tok de initiativ til å etablere Arkitektkontoret 4B AS (seinere 4B Arkitekter AS). Kontoret hadde en flat organisasjon som var banebrytende innen bransjen på den tida, og utførte usedvanlig mange bygnings-prosjekter av varierende art, hvorav en rekke med spesiell betydning i norsk offentlighet og kulturliv. Skard har hatt sitt virke ved kontoret i 50 år og vært oppdragsansvarlig og prosjekteringsleder for flere av kontorets større og mest markante prosjekter.

Foruten Ibsenhuset tegnet Skard og Stoveland i 1977 ombyggingen av det Kgl. Ridehus ved Akershus festning i Oslo til teater for Riksteateret, et prosjekt som i 1984 fikk den internasjonale Eurostructpress Award. Skard hadde også hovedansvar for prosjektering og oppføring av Det Norske Teater i 1977-85, et bygg som ble tildelt Betongtavlen samt Oslo Bys kunstnerpris i 1986. I forbindelse med OL på Lillehammer ledet Skard prosjektering av den Store Maihaug-salen og utvidelse av museet i 1989-93. Videre var han saksbehandler for utvidelsen av Trøndelag Teater i Trondheim i 1993-97 og sto for ombyggingen av Amfiscenen i Nasjonalteateret i Oslo i 1999-2000.

Skard hadde i 1997-99 hovedansvar for prosjekteringen av Forsvarets skolesenter på Akershus festning, med rehabilitering og ombygging av fire gamle fredete bygninger til stabsskole og høyskole. I 1999-2000 sto han for rehabiliteringen av Den Gamle Krigsskolen. Skard var også medansvarlig for restaureringen av flere av landets mest kjente gamle bygninger, som kongeboligen i det Kgl. Slott (1997-2001), Kongsgården på Bygdøy (2001-04) og Eidsvollsbygningen (2009-14) samt prosjekteringen av nytt tak på det Kgl. Slott i Oslo (2008-13).

Av andre større arkitekt-arbeider har Skard bidratt ved utbyggingen av boliger i Kværnerbyen, Elvebredden, Elvesiden og Lillo gård i Oslo.

Åsmund Skard har også vært jurymedlem ved flere arkitektkonkurranser.

Kunsthåndverk

Åsmund Skard har gjort seg kunstnerisk bemerket som knivmaker. Han har laget godt over 150 forskjellige kniver og er blitt betegnet som "han som tør å lage annerledes staskniver" (Øystein Køhn). Skard har deltatt i mer enn 100 konkurranser og utstillinger i Norge, Sverige og Danmark, og har fått 59 premier for innsendte arbeider. I 2020 hadde Skard en sjelden separatutstilling med 64 kniver i Galleri Albin Upp i Oslo, som er omtalt i "Knivbladet" nr 3  - 2020.

Skard har også hatt suksess med den sammenleggbare knele-skammelen NOMAD i tre, som er solgt til brukere i en rekke land i Europa, Asia, Australia og Amerika.

Utmerkelser

I 1973-79 tegnet Åsmund Skard, i samarbeid med diplomarkitekt Bjørn Hovstad, Kristiansand Folkebibliotek og Billedgalleri, en bygning som i 1983 ble tildelt A. C. Houens Fonds diplom, Norges høyeste utmerkelse for arkitektur.

Skard er videre premiert i en rekke arkitektkonkurranser. I tillegg til Ibsen-huset var han med i teamene som vant konkurransene om Frydenlunds Bryggeri og Norsk Musikkhøgskole i Oslo, kontorbygg for Norsk Hydro i Bergen, rådhus i Grimstad og Henie-Onstad aldersenter i Bærum. 

Forøvrig ble Skard tildelt A. Schirmers legat i 1968 og arkitekt Erik Glosimodts legat i 1987.

Referanser

Norske arkitekter
Norske kunsthåndverkere
Personer fra Oslo